SKRIFTLIG FORESPØRGSEL P-2723/01

af Jean-Louis Bernié (EDD) til Kommissionen

(26. september 2001)

Om: Natura 2000 Habitatdirektivet Frankrig Annullering af fremsendelsen af forslag til franske habitatområder høring af og hensyntagen til den lokale befolknings mening

I Frankrig har Statsrådet ved dom af 27. september 1999 (sag nr. 1946448) annulleret de første fremsendelsesafgørelser, hvorved miljøministeren underrettede Kommissionen om listen over 534 områder, der kunne indgå i Natura 2000 (afgørelser af 16. oktober, 3. december og 9. december 1997).

Statsrådet har for anden gang i træk irettesat Miljøministeriet ved dom af 22. juni 2001 (sag nr. 219995), fordi dette på trods af påstand om det modsatte ikke har kunnet føre bevis for, at det rent faktisk havde gennemført den høringsprocedure, der er foreskrevet i fransk lovgivning, forud for fremsendelsen til EU.

Den franske miljøminister er nu tvunget til at gennemføre en egentlig, lokal høringsprocedure, inden en ny fremsendelse. Men vil han virkelig tage hensyn til lokalbefolkningernes mening? I Frankrig har repræsentanter for ejerne, forvalterne og brugerne af hovedparten af områderne, der hidtil ikke har været omfattet af nogen streng lovbeskyttelse af naturreservattypen, næsten enstemmigt udtalt, at de er modstander af, at deres område foreslås som et område, der bør anerkendes som værende af interesse for Fællesskabet. Den franske miljøminister har ikke taget hensyn til deres negative udtalelser og har fremsendt disse områdeforslag til Kommissionen.

Kræver gennemførelsen af offentlige politikker vedrørende miljø og egnsudvikling, herunder navnlig Natura 2000-nettet, en direkte høring af de lokale befolkninger, herunder navnlig ejerne, forvalterne og brugerne?

Hvad angår udviklingen på EU-plan, for så vidt angår hensyntagen til lokalbefolkningernes mening (navnlig integration af Århus-konventionen), bedes Kommissionen oplyse, i hvilket omfang medlemsstaterne skal tage hensyn til lokalbefolkningernes udtalelse, når de fremsender forslag til områder, der kunne indgå i Natura 2000-nettet, herunder især når repræsentanter for ejerne, forvalterne og brugerne enstemmigt går imod disse forslag.

Svar afgivet på Kommissionens vegne af Margot Wallström

(25. oktober 2001)

Ifølge de informationer, der er tilgået Kommissionen, har det franske statsråd ved dom af 27. september 1999 annulleret fremsendelsen til Kommissionen af en liste over 534 lokaliteter, som af de franske myndigheder var foreslået optaget i Natura 2000-nettet, som følge af manglende overholdelse af den foreskrevne høringsprocedure. Denne situation har til dato ikke været genstand for nogen officiel meddelelse til Kommissionen fra de franske myndigheders side.

For så vidt angår etableringen af Natura 2000-nettet, er der i Rådets direktiv 92/43/EØF(1), som blev vedtaget enstemmigt af Rådet i 1992, fastsat beskyttelsesmålsætninger for naturområder af fællesskabsbetydning. Men ligesom det er tilfældet med alle andre direktiver, er det overladt til medlemsstaterne at vælge de midler, der skal benyttes til at nå disse mål. Udvælgelsen og afgrænsningen af lokaliteterne samt procedurerne for høring af de berørte parter på lokalt plan henhører under de nationale myndigheders kompetence.

FN/EØF-konventionen om adgang til oplysninger, offentlighedens deltagelse i beslutningsprocessen samt adgang til domstolene på miljøområdet er endnu ikke blevet ratificeret af hverken Fællesskabet eller Frankrig. Følgelig er de forpligtelser, som følger af konventionen, endnu ikke gældende.

Hvorom alting er, indeholder konventionen ingen speciel forpligtelse til at høre offentligheden i tilfælde som det foreliggende.

(1) EFT L 206 af 22.7.1992.